জাতীয় নির্বাচন পর্যবেক্ষক পরিষদ—জানিপপ চেয়ারম্যান অধ্যাপক ড. নাজমুল আহসান কলিমুল্লাহ বলেন, ‘প্রধানমন্ত্রীর পরামর্শক্রমে রাষ্ট্রপতি পাঁচ সদস্যের নির্বাচন কমিশন গঠন করে দিয়েছেন। নতুন ইসির কাছে সবচেয়ে বড় চ্যালেঞ্জ হচ্ছে একটি অংশগ্রহণমূলক নির্বাচন নিশ্চিত করা এবং সেই ক্ষেত্র প্রস্তুত করা।’ তিনি বলেন, ‘ইসি অনুরাগ-বিরাগের বশবর্তী হয়ে কাজ করবে না, সেখানে নৈতিকতার বিষয়টিও থাকবে।’ ঢাকা বিশ্ববিদ্যালয়ের আইন বিভাগের অধ্যাপক আসিফ নজরুল বলেন, ‘নির্বাচন কমিশন নিয়ে যে আস্থার সংকট ছিল, তা যথেষ্টভাবে কাটানো হয়নি। নতুন ইসি বিরোধী দল বিশেষ করে বিএনপির আস্থার সংকট কাটাতে পারবে বলে মনে হয় না। অনেকেই পয়েন্ট আউট করার চেষ্টা করছেন, একজন মুক্তিযোদ্ধাকে সিইসি করা হয়েছে। মুক্তিযোদ্ধা থাকলেই যে সবার কাছে গ্রহণযোগ্য হয়ে যান, বিষয়টি এমন নয়। তাহলে মুক্তিযোদ্ধা ডা. জাফরুল্লাহকে কি আওয়ামী লীগ সিইসি বানাবে? সুতরাং এগুলো খোঁড়া যুক্তি।’ তিনি বলেন, ‘নিয়োগের মাধ্যমে নতুন ইসি আস্থায় আসেনি। এখন কাজের মধ্য দিয়েই তাদের আস্থায় আসতে হবে।’